
Sprāgstvielu prekursoru aprites likums
1. pants. Likumā lietotie termini
· Likumā ir lietoti Eiropas Parlamenta un Padomes 2019. panta 20. jūnija regulā (ES) 2019/1148 par sprāgstvielu prekursoru tirdzniecību un lietošanu, ar ko groza regulu (EK) Nr. 1907/2006 un atceļ regulu (ES) Nr. 98/2013 (turpmāk – regula 2019/1148), lietotie termini.
2. pants. Likuma mērķis
· Likuma mērķis ir nodrošināt pārvaldes un sabiedrības kārtību, kā arī sprāgstvielu prekursoru lietošanu atbilstoši normatīvajiem aktiem un atturēt personas no pārkāpumu izdarīšanas šajā jomā.
3. pants. Valsts inspekcijas iestāde
· (1) Atbilstoši regulas 2019/1148 11. panta 1. punktam valsts inspekcijas iestāde ir Valsts drošības dienests.
· (2) Valsts drošības dienestam ir tiesības izdot administratīvos aktus, kas attiecas uz sprāgstvielu prekursoriem, lai izpildītu regulā 2019/1148 valsts inspekcijas iestādei uzliktos pienākumus. Valsts drošības dienesta lēmumus var apstrīdēt un pārsūdzēt Administratīvā procesa likumā noteiktajā kārtībā.
4. pants. Valsts kontaktpunkts
· (1) Kontaktpunkta funkcijas atbilstoši regulas 2019/1148 9. panta 3. punktam pilda Valsts drošības dienests.
· (2) Valsts drošības dienests tīmekļvietnē publicē regulas 2019/1148 9. pantā noteiktā ziņošanas pienākuma izpildei nepieciešamo kontaktinformāciju.
5. pants. Apmācība un izpratnes veicināšana
· Valsts drošības dienests veic apmācību un organizē izpratnes veicināšanas pasākumus atbilstoši regulas 2019/1148 10. panta 1. un 2. punktam.
6. pants. Neatļautās darbības ar ierobežotiem sprāgstvielu prekursoriem
· (1) Par regulas 2019/1148 5. panta 1. punktā noteiktā ierobežojuma – nedarīt plašas sabiedrības locekļiem pieejamus ierobežotus sprāgstvielu prekursorus – pārkāpšanu piemēro naudas sodu fiziskām personām – no septiņām līdz simt četrdesmit naudas soda vienībām, bet juridiskām personām – no piecdesmit sešām līdz divtūkstoš astoņsimt naudas soda vienībām.
· (2) Par regulas 2019/1148 5. panta 1. punktā noteiktā ierobežojuma – plašas sabiedrības locekļiem ierobežotus sprāgstvielu prekursorus neievest, neturēt īpašumā vai nelietot – pārkāpšanu piemēro naudas sodu fiziskām personām – no septiņām līdz simt četrdesmit naudas soda vienībām, bet juridiskām personām – no piecdesmit sešām līdz divtūkstoš astoņsimt naudas soda vienībām.
7. pants. Informēšanas un instruēšanas pienākuma nepildīšana sprāgstvielu prekursoru jomā
· (1) Par regulas 2019/1148 7. panta 1. un 3. punktā noteiktā pienākuma informēt ekonomikas dalībnieku vai tiešsaistes tirdzniecības vietu lietotāju par attiecīgajām regulas 2019/1148 prasībām nepildīšanu piemēro naudas sodu fiziskai personai – no divdesmit astoņām līdz simt četrdesmit naudas soda vienībām, bet juridiskai personai – no piecdesmit sešām līdz piecsimt astoņdesmit naudas soda vienībām.
· (2) Par regulas 2019/1148 7. panta 2. punktā noteiktā pienākuma instruēt darbinieku par attiecīgajām regulas 2019/1148 prasībām vai informēt par reglamentēto sprāgstvielu prekursorus saturošajiem produktiem nepildīšanu piemēro naudas sodu fiziskai personai – no divdesmit astoņām līdz simt četrdesmit naudas soda vienībām, bet juridiskai personai – no piecdesmit sešām līdz piecsimt astoņdesmit naudas soda vienībām.
8. pants. Neziņošana par aizdomīgiem darījumiem ar sprāgstvielu prekursoriem, to zādzību vai pazušanu
· Par regulas 2019/1148 9. panta 1., 4. un 5. punktā paredzētā ziņošanas pienākuma nepildīšanu piemēro brīdinājumu vai naudas sodu fiziskai personai – līdz simt četrdesmit naudas soda vienībām, bet juridiskai personai – no četrpadsmit līdz divtūkstoš astoņsimt naudas soda vienībām.
9. pants. Kompetence administratīvo pārkāpumu procesā
· Administratīvā pārkāpuma procesu par šā likuma 6., 7. un  8. pantā minēto pārkāpumu veic Valsts policija.

